Verið að kanna aðstæður á strandstað við Skoreyjar Áhöfn á björgunarskipinu Björgu frá Rifi kannar nú aðstæður á strandstað Þórsness II við Skoreyjar . Að sögn Páls Stefánssonar skipstjóra hefur ekki verið tekin ákvörðun enn um hvort þess verði freistað að draga skipið á flot á flóðinu í kvöld . Klukkan 20:30 í kvöld verður sjávarstaða um hálfum metra hærri en hún var í morgun þegar skipið strandaði . Þá hefur samkvæmt heimildum Skessuhorns ekki verið tekin ákvörðun um hvort fleiri skip verða kölluð til aðstoðar við að koma Þórsnesinu aftur á flot en það mun væntanlega skýrast síðdegis . Líklega verða fleiri bátar til taks þegar háflæði verður í kvöld .